Il-problema tal-immigrazzjoni fl-Ewropa hija waħda mit-temi ewlenin tal-Presidenza Ġermaniża tal-UE
Imtella' Lulju 8, 2020 - Aġġornata 8 Ta' Lulju, 2020 7:40pm L-Ambaxxatur Ġermaniż għal Malta qal li l-problema tal-immigrazzjoni fl-Ewropa ser tkun waħda mit-temi ewlenin tal-Presidenza Ġermaniża tal-Unjoni Ewropea. Waqt diskussjoni dwar il-Presidenza tal-Unjoni Ewropea għas-sitt xhur li ġejjin l-ambaxxatur Ġermaniż għal Malta Walter Hassman qal li l-Ġermanja taf li Malta qed tħabbat wiċċha mal-problema tal-immigrazzjoni u qed tistenna l-proposta tal-Kummissjoni Ewropea bit-tama li tkun implimentata bil-koperazzjoni ta' kulħadd. L-Ambaxxatur Hassman qal hemm kunsens dwar ir-responsabiltà li l-ebda persuna ma għandha titħalla tmut għax ħadd ma jgħinha jew jieħu ħsiebha meta tkun fil-baħar Mediterran. Minkejja dan qal lin-negozzjati dwar soluzzjoni ser ikunu diffiċli biex jintlaħaq ftehim dwar kif ser tkun immaniġjata l-problema tal-immigrazzjoni. L-Ambaxxatur qal li l-Presidenza Ġermaniża preparat programm vast li trid taħdem fuqu fosthom il-kriżi li ħolqot il-Coronavirus. Temi oħra huma l-budget tal-Unjoni Ewropea u anke n-negozji għall-ħruġ tar-Renju Unit mill-Unjoni Ewropea. Il-programm tal-Presidenza Ġermaniża kien diskuss f'laqgħa virtwali ma' aktar minn sittin parteċipant minn pajjiżi differenti. It-taħdita bit-tema 'Flimkien għall-irkupru tal-Ewropa' kienet organizzata mill-MEUSAC mal-Ambaxxata Ġermaniża. Ipparteċipaw fid-diskussjoni l-Ministri Carmelo Abela u Evarist Bartolo flimkien mas-Segretarju Parlamentari Stephan Zrinzo Azzopardi. Il-Ministru Abela tkellem dwar is-sostenibilità f'mument ta' kriżi minħabba l-Covid-19 filwaqt li l-Ministru Bartolo qal li l-problema tal-immigrazzjoni għandha tkun indirizzata b'investiment fl-Afrika ħalli jinħoloq ix-xogħol biex iċ-ċittadini Afrikani ma jkollhomx il-ħtieġa li jħallu l-pajjiż.